|  |
| --- |
| For at kunne arbejde med et bybegreb i praksis er det nødvendigt entydigt at kunne afgrænse, hvad der forstås ved en by dvs. urbant område, i modsætning til ruralt område. FN har en oversigt over definitioner af byer, som de anvender i de forskellige medlemsstater. Her indgår bl.a.: |
| **•** befolkningens størrelse |
| **•** befolkningens tæthed |
| **•** erhvervssammensætning |
| **•** andre “urbane” karakteristika |
| **•** eventuelle administrative funktioner eller  strukturer. |
| Forskellige opfattelser af, hvad en by egentlig er, har ført til forskellige definitioner. |
| I Frankrig defineres en by som en kommune med en sammenhængende bebyggelse med mere end 2.000 indbyggere. |
| I Spanien definerer man byer som kommuner med mere end 10.000 indbyggere, og i Japan defineres byer som særlige bykommuner med mere end 30.000 indbyggere. Israel definerer byer som bebyggelser med mere end 200 indbyggere, hvor mindst to tredjedele har deres indtjening fra andre erhverv end landbrug. |
| I Danmark defineres en bymæssig bebyggelse som en samling boliger, hvor der ikke er større afstand mellem husene end 200 m, med mindre der er et offentligt areal som bypark, sportsplads mm., og med mindst 200 indbyggere. |

Fra Naturgeografi, Jorden og mennesket,   
Geografforlaget 2007 s. 322